Fort Kolinsas
Fort Kolinsas (angl. Fort Collins) – miestas Jungtinėse Amerikos Valstijose, Kolorado valstijos šiaurėje. Larimerio apygardos administracinis centras. Įsikūręs Uolinių kalnų prieškalnėje, ~1520 m aukštyje, ant Cache La Poudre River upės kranto, 105 km į šiaurę nuo valstijos sostinės Denverio. 2010 m. JAV gyventojų surašymo duomenimis, turėjo 143 tūkst. gyventojų. Tai universitetinis miestas, veikia Kolorado valstijos universitetas. Plėtojamas turizmas, iš miesto veda turistiniai maršrutai į Uolinių kalnų nacionalinį parką, Ruzvelto ir Paunių kraštovaizdžio parkus.